मल्टीप्लेक्स संगठनों ने लिया फैसला, कहा- फिल्म लॉ एंड ऑर्डर के लिए खतरा हो सकती है
The Kerala Story Controversy: Theatre owners STOP films screening in Tamil Nadu due to law and order issues, फिल्म 'द केरल स्टोरी' को लेकर देश में विवाद जारी है। इस बीच तमिलनाडु में फिल्म की स्क्रीनिंग पर रोक लगा दी गई है।
फिल्म 'द केरल स्टोरी' को लेकर देश में विवाद जारी है। इस बीच तमिलनाडु में फिल्म की स्क्रीनिंग पर रोक लगा दी गई है। थिएटर्स मालिकों ने कानून व्यवस्था की स्थिति और फिल्म की खराब प्रतिक्रिया का हवाला देते हुए फिल्म पर रोक लगाने का फैसला किया है।
सुदीप्तो सेन के डायरेक्शन में बनी फिल्म ‘द केरल स्टोरी’ 5 मई को रिलीज हुई। ट्रेलर रिलीज होते ही ये फिल्म विवादों से घिर गई। ट्रेलर में दावा किया गया था कि राज्य की 32 हजार लड़कियां लापता हो गईं थीं और बाद में आतंकवादी समूह आईएसआईएस में शामिल हो गईं।
कानून व्यवस्था के लिए खतरा फिल्म खतरा है: मल्टीप्लेक्स एसोसिएशन 
तमिलनाडु मल्टीप्लेक्स एसोसिएशन ने कहा कि रविवार से पूरे राज्य में 'द केरल स्टोरी' की स्क्रीनिंग नहीं की जाएगी। एसोसिएशन ने कहा कि यह फिल्म लॉ एंड ऑर्डर के लिए खतरा हो सकती है। साथ ही उन्होंने दावा किया कि फिल्म को लोगों से एकदम ठंडा रिस्पॉन्स मिल रहा है।
फिल्म रिलीज होते ही इस्लामिक संगठनों ने इसका विरोध किया। तमिलनाडु मुस्लिम मुनेत्र कड़गम ने कोयंबटूर के एक मॉल में फिल्म की स्क्रीनिंग के विरोध में धरना दिया। इस बीच उनकी पुलिस के साथ धक्कामुक्की भी हुई।
छत्तीसगढ़ में भी लव जिहाद की कई घटनाएं: BJP सांसद सरोज पांडे 
भाजपा सांसद सरोज पांडे ने छत्तीसगढ़ में केरल जैस बहुत घटनाएं होने का दावा किया है। उन्होंने कहा कि छत्तीसगढ़ के मुख्यमंत्री भूपेश बघेल को इन सभी मामलों में एक्शन लेना चाहिए। सरोज ने कहा कि CM बघेल इधर-उधर की बात कहकर असल मुद्दों को भटका देते हैं, जो उन्हें नहीं करना चाहिए। इसके साथ ही उन्होंने फिल्म 'द केरल स्टोरी' को छत्तीसगढ़ में टैक्स फ्री करने की मांग की है।
फिल्म को लेकर 3 नेताओं के बयान ...
1. फिल्म ने आतंकवाद के नए चेहरे को पर्दाफाश किया: PM 
PM मोदी ने कहा है कि ये फिल्म समाज में आतंकवाद को उजागर करने की कोशिश कर रही है। उन्होंने कहा कि हमें बम, बंदूक और पिस्तौल वाले आतंकवाद की आवाज तो सुनाई देती हैं, लेकिन समाज को अंदर से खोखला करने वाली आतंकी साजिश पर नजर नहीं पड़ पाती।
2. कांग्रेस सच्चाई को छिपाना चाहती है: अनुराग ठाकुर 
केंद्रीय मंत्री अनुराग ठाकुर ने कहा कि द केरल स्टोरी' में ये सच्चाई बताई गई है कि किस तरह से आतंकवाद को बढ़ाने के लिए हिंदुओं की बेटियों को झांसे में फंसाया जाता है? आखिरकार कांग्रेस सच्चाई को क्यों छिपाना चाहती है?
3. मुसलमानों से नफरत पैदा करने की कोशिश की जा रही: ओवैसी
AIMIM चीफ असदुद्दीन ओवैसी बोले कि दुनिया ने देखा कि करीब 70 लाख यहूदियों को या तो गैस चेंबर में मार दिया गया या फिर जेल में मार दिया गया। यही चीज यहां की जा रही है। एक झूठी पिक्चर बनाकर, जिसमें लोगों के बीच मुसलमानों से नफरत पैदा की जाए कि ये लोग सब आतंकी हैं। इनकी महिलाएं ऐसा करती हैं।
द केरल स्टोरी फिल्म टैक्स फ्री, CM शिवराज का ऐलान
द केरल स्टोरी फिल्म को मध्यप्रदेश में टैक्स फ्री कर दिया गया। मुख्यमंत्री शिवराज सिंह चौहान ने कहा कि फिल्म लव जिहाद, धर्मांतरण और आतंकवाद के षड्यंत्र को उजागर करती है, उसके घिनौने चेहरे को सामने लाती है। क्षणिक भावुकता में जो बेटियां लव जिहाद के जाल में उलझ जाती हैं, उनकी कैसे बर्बादी होती है, यह फिल्म बताती है। आतंकवाद के डिजाइन को भी यह फिल्म उजागर करती है। यह फिल्म पेरेंट्स, बच्चों, बेटियों, सभी को देखना चाहिए।
फिल्म की रोक को लेकर हाईकोर्ट में याचिका
केरल हाईकोर्ट में फिल्म की रोक को लेकर याचिका दायर की गई थी। शुक्रवार को इसकी सुनवाई करते हुए कोर्ट ने फिल्म की रिलीज पर रोक लगाने से इनकार कर दिया। कोर्ट ने कहा- फिल्म इस्लाम के खिलाफ नहीं है, ISIS पर है। ट्रेलर में कुछ भी आपत्तिजनक नहीं है। वहीं, प्रोड्यूसर ने दलील दी कि यह फिल्म 32,000 नहीं, 3 महिलाओं की कहानी है।
हाईकोर्ट ने कहा कि केरल का धर्मनिरपेक्ष समाज फिल्म को उसी रूप में देखेगा, जैसी वह है। फिल्म एक कथा है न कि इतिहास, तो समाज में सम्प्रदायवाद और संघर्ष कैसे पैदा करेगी? सिर्फ फिल्म दिखाए जाने से कुछ नहीं होगा। फिल्म में आपत्तिजनक कुछ भी नहीं है।
क्या है केरल स्टोरी से जुड़ा विवाद?
'द केरल स्टोरी' केरल की महिलाओं के ग्रुप के बारे में बनी फिल्म है, जो इस्लामिक स्टेट ऑफ इराक एंड सीरिया (ISIS) में शामिल हो जाता है। फिल्म 5 मई यानी शुक्रवार को रिलीज हुई। CBFC ने फिल्म की रिलीज से पहले इसमें 14 कट लगाने को कहे थे। 26 अप्रैल को इसका ट्रेलर रिलीज हुआ। 2 मिनट 45 सेकेंड के ट्रेलर में दिखाया गया है कि कैसे कॉलेज जाने वाली 3 लड़कियां एक आतंकी संगठन से जुड़ जाती हैं।
मामले से जुड़ी ये खबरें भी पढ़ें...
1. कंगना रनोट ने फिल्म द केरल स्टोरी को सपोर्ट किया 
कंगना रनोट ने फिल्म द केरल स्टोरी को सपोर्ट किया है। उन्होंने कहा है कि फिल्म में आतंकी संगठन ISIS के अलावा किसी को बुरा नहीं दिखाया गया। कंगना ने कहा कि जो लोग ISIS को आतंकी संगठन नहीं मानते वे खुद आतंकवादी के समान हैं। पूरी खबर पढ़ें...
2. सुदीप्तो का दावा- केरल में साजिश के तहत होता है कन्वर्जन
‘द केरला स्टोरी ’को इंडिपेंडेंट फिल्ममेकर सुदीप्तो सेन ने डायरेक्ट किया है। फिल्म अपनी कहानी को लेकर विवादों में है। इसकी रिलीज के खिलाफ सुप्रीम कोर्ट तक मैटर गया। हालांकि कोर्ट ने फिल्म की रिलीज को रोकने से मना कर दिया। सुदीप्तो ने बताया कि उन्हें ये फिल्म बनाने का आइडिया कैसे आया।
सुदीप्तो ने कहा कि केरल में एक घटना हुई थी। एक 19 साल की लड़की को बहला फुसला कर धर्मांतरण किया गया। बाद में उसे जिंदा जला दिया गया। उस घटना से वे काफी हर्ट हुए थे। वहीं से उनके दिमाग में ये फिल्म बनाने की सोच डेवलप हुई। पूरी खबर पढ़ें...